นายกรัฐมนตรี เชิญชวนผู้ที่ยังไม่ได้ฉีดวัคซีน มารับการฉีด เร่งสร้างภูมิคุ้มกันหมู่ ขอ อสม.-ท้องถิ่น ช่วยกลุ่มเปราะบางเข้าสู่ระบบ
นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า นายกรัฐมนตรี เชิญชวนประชาชนที่ยังไม่ได้รับการฉีดวัคซีนป้องกันโรคโควิด-19 เข้ารับการฉีดวัคซีน เพื่อสร้างภูมิคุ้มกันหมู่ในเกิดขึ้นโดยเร็ว สร้างความแข็งแกร่งในระบบสาธารณสุขให้รองรับการระบาด เพื่อลดความรุนแรงและการเสียชีวิตในประชากรกลุ่มเสี่ยง พร้อมขับเคลื่อนเศรษฐกิจ ภาคธุรกิจการท่องเที่ยวและการเปิดประเทศตามแผนที่กำหนด สำหรับข้อมูลการฉีดวัคซีนตั้งแต่วันที่ 28 กุมภาพันธ์ 2564 - 11 พฤศจิกายน 2564 มีการฉีดวัคซีนสะสม 83,320,621 โดส โดยกระทรวงสาธารณสุข คาดว่าจะสามารถฉีดวัคซีนได้ครบจำนวน 100 ล้านโดส ครอบคลุมประชากรร้อยละ 70 ภายในเดือนพฤศจิกายนนี้ ขณะที่ปัจจุบันประเทศไทยมีการจัดหาวัคซีนแล้ว จำนวน 128.6 ล้านโดส ซึ่งมากกว่าแผนเดิมที่กำหนดไว้ โดยปัจจุบัน รัฐบาลกำหนดเป้าหมายที่จะฉีดเข็มที่ 1 ให้ได้อย่างน้อยร้อยละ 70 ภายในเดือนพฤศจิกายน 2564 , ร้อยละ 80 ภายในเดือนธันวาคม 2564 , เข็มที่ 2 อย่างน้อยร้อยละ 70 ภายในเดือนธันวาคม 2564นางสาวไตรศุลี กล่าวว่า สำหรับประชาชนที่ยังไม่ได้รับการฉีดวัคซีน สามารถแจ้งความประสงค์ได้ผ่านช่องทางต่างๆ ที่ภาครัฐกำหนด รวมถึงติดต่อสถานพยาบาลโดยตรง หรือแจ้งกับเจ้าของสถานประกอบการ ส่วนกลุ่มเปราะบาง ที่ไม่สามารถเดินทางเข้ารับมาฉีดวัคซีนได้ สามารถแจ้ง อสม. ฝ่ายปกครอง ท้องถิ่น กำนัน ผู้ใหญ่บ้าน ภาคประชาสังคม เพื่อประสานรับการบริการฉีดวัคซีนเป็นกรณีพิเศษ ขอให้หน่วยงานราชการในพื้นที่ ช่วยกันตรวจสอบกลุ่มประชากร โดยเฉพาะกลุ่มเปราะบางที่ยังไม่ได้รับวันซีนในพื้นที่ของตัวเองด้วย เพื่อที่จะได้เข้าสู่ระบบการฉีดวัคซีนโดยเร็ว